જૂજ લોકોના ધ્યાન પર આવ્યું હશે કે સબર્બ કરતાં પણ વધુ કલ્ચરલ ઍક્ટિવિટી દક્ષિણ મુંબઈમાં થાય છે. એની પાછળનું કારણ એ છે કે સબબ્ર્સ હજી પણ કોઈ કમ્યુનિટીને આધારિત થઈ ગયાં છે, પણ સાઉથ મુંબઈ આજની તારીખે પોતાની કૉસ્મોપૉલિટન ઇમેજ જાળવી શક્યું છે અને આ કૉસ્મોપૉલિટન ઇમેજના કારણે જ અહીં અલગ-અલગ કલ્ચરની ઍક્ટિવિટી ચાલતી રહે છે. સાઉથ મુંબઈ મને અનહદ વહાલું છે એવું કહેવામાં સહેજે અતિશયોક્તિ નથી. હું આ વિસ્તાર છોડીને ક્યાંય ગઈ નથી એ જ આ વાતનો પુરાવો છે. અનેક વખત મને લોકોએ સબર્બમાં આવી જવાનું કહ્યું છે. બોરીવલી, કાંદિવલી જેવા ગુજરાતી એરિયામાં સ્થાયી થવા માટે પણ કહેવામાં આવ્યું છે; પણ હું મારી જાતને સાઉથ મુંબઈ સિવાય ક્યાંય કલ્પી શકતી નથી. મને લાગે છે કે સાઉથ મુંબઈના કારણે જ હું મારી જાતને પૂર્ણપણે જાણી શકી છું અને પારખી શકી છું.